Laat sy Liefde jou Lei: Onderneem jou eie reis - www.bybelkennis.co.za
Laat sy Liefde jou Lei: Onderneem jou eie reis – Milanie Vosloo
My boodskap en my prediking was bitter eenvoudig. Ek het julle nie probeer oorreed deur geleerde welsprekendheid nie, maar deur die Heilige Gees wat kragtig onder julle gewerk het. Dit het ek gedoen sodat julle geloof nie sou berus op menslike geleerdheid nie, maar op die krag van God.1 Korintiёrs 2:4 – 5
Waarom glo jy? Glo jy dalk omdat dit die "regte ding is om te doen", jy van kindsbeen af geleer het dat dit 'n goeie gewoonte is of bloot omdat so baie ander dit doen. En ás jy glo, wát glo jy? Laat jy toe dat elke nuwe siening, geloofsvraag, opinie of nuwe dogma jou geloofsbootjie beïnvloed? Of glo jy, ongeag al die strominge om jou, dat Christus jóú persoonlike Verlosser en Saligmaker is?
Miskien het jy eens op 'n tyd met kinderlike onvoorwaardelikheid geglo, maar het jy iewers langs die pad ontnugtering ervaar toe jy besef het dat God se kinders nie noodwendig altyd op stille waters vaar nie. God se wens vir jou is egter dat jy tot die volwasse-geloofsfase sal groei waar jy bewus is van die tekortkominge van geloof, maar waar jy – ongeag dit – wéér gekies het om absoluut kinderlik en eenvoudig te gló. So 'n deurleefde geloof sal jy net hê as jy voortdurend in 'n diep en innige verhouding met jou Here leef.
Bid elke dag dat die Gees aan jou die volwassenheid sal gee om weer en weer soos 'n kind in jóú Vader te glo!